Lukuaika noin 2 min

Danske Bank alkaa huhtikuusta lähtien veloittaa käyttötilistä kahden euron ja verkkopankkitunnuksista kolmen euron kuukausimaksun. Debit-kortin kuukausimaksun Danske tuplaa kolmeen euroon. Pankki korottaa muitakin palvelumaksujaan huhtikuun alusta lukien.Pankki on jo aiemmin kertonut alkavansa veloittaa kuukauden viidennen käteisnoston jälkeen 60 senttiä per nosto.Danske Bankin henkilöasiakkaista vastaavan johtajan Kenneth Kaarnimon mukaan pankki uudistaa koko hinnoittelurakenteensa. Kaarnimon mukaan pankki yhtenäistää viisi hinnoittelumalliaan kahteen läpinäkyvyyden ja helppouden takia. Jatkossa Danskella on eri hinnoittelumallit pankin etuohjelmassa mukana oleville ja sen ulkopuolisille asiakkaille.”Yksittäishinnoiteltujen tuotteiden hintojen muutosten takana on kustannusvastaavuus. Verkkopankkitunnusten maksu kattaa korvauksen sähköisestä palvelusta, jonka olemme asiakkaalle rakentaneet, sisältäen tunnistautumiseen, sääntelyyn ja turvallisuuteen liittyvät asiat”, Kaarnimo perustelee.Jatkossa etuohjelman ulkopuoliset asiakkaat maksavat perustuotteista verkkopankkitunnuksista, käyttötilistä ja debit-kortista kahdeksan euroa kuukaudessa. Edullisimmassa päivittäispalvelupaketissa etuohjelmaan kuuluva asiakas maksaa näistä palveluista enintään 6,40 euroa ja vähintään 1,50 euroa. Kaarnimon mukaan etuohjelman pakettihinnat eivät muutu.”Peruspalveluita haluavan on järkevintä tulla etuohjelmaan mukaan, jolloin hän saa palvelut samaan hintaan kuin aikaisemminkin”, Kaarnimo jatkaa.Hinnoittelun uudistuksella pankki haluaa koko aktiivisen asiakaskantansa mukaan etuohjelmaan. Dansken miljoonasta pankkiasiakkaasta etuohjelman piirissä on yli 300 000 asiakasta. Kaarnimon mukaan palautetta hinnoittelun muutoksista on tullut jonkin verran ja osa asiakkaista on ottanut muutokset negatiivisesti.